**Εισαγωγική ομιλία της Προέδρου του Χριστιανικού Συνδέσμου Γυναικών «Παναγία Παλουριώτισσας» κας Αντωνίας Ιωάννου στη Φιλανθρωπική Εκδήλωση**

**στις 28 Μαΐου 2022**

Σεβαστοί πατέρες!

Αγαπητοί εν Χριστώ αδελφοί!

Χριστός Ανέστη!

Χριστός Ανέστη εκ νεκρών,

θανάτω θάνατον πατήσας

και τοις εν τοις μνήμασιν,

ζωήν χαρισάμενος.

Μεγαλύτερο γεγονός από την Ανάσταση του Χριστού δεν υπάρχει.

Η Ανάσταση δίνει ζωή και νόημα στη ζωή και σκοπό και χαρά!

Ανάσταση!

Το κατ’ εξοχήν αισιόδοξο μήνυμα της Χριστιανικής μας θρησκείας!

Θρησκεία της Ελπίδας!

Θρησκεία της Χαράς!

Ο Χριστός θέλει να έχουμε χαρά. Και η Χαρά μας να είναι πλήρης, «πεπληρωμένη», «ίνα η χαρά υμών η πεπληρωμένη».

Την χαρά την πνευματική την ονομάζει ο Χριστός δική Του. Την χαράν την εμήν.

Και η πνευματική Χαρά είναι καρπός του Αγίου Πνεύματος.

Χαρείτε λοιπόν την Ανάσταση.

Χαρείτε γιατί τώρα έχετε εμπρός σας «ελπίδα ζώσαν».

Χαρείτε και ελπίσατε!

Χαρά! Αγάπη! Ειρήνη! Πίστη! Ελπίδα!

Καρποί του Αγίου Πνεύματος!

Πού χάθηκαν όμως;

Έσβησαν τα τελευταία δύο χρόνια μέσα στην αβεβαιότητα και ιδιαιτερότητα των συνθηκών που ζήσαμε και εξακολουθούμε ακόμα να ζούμε…

Τους θάψαμε κάτω από τις δύσκολες και πρωτόγνωρες καταστάσεις που βιώνουμε.

Τους ξεχάσαμε μέσα στον παραλογισμό και τη σύγχυση.

Τους έπνιξε η ραγδαία διασπορά του φόβου, του πανικού, της ανασφάλειας.

Ο εξαφανισμός τους όμως άδειασε την ψυχή.

Και η ψυχή δεν το αντέχει. Ασφυκτιά. Επαναστατεί.

Διψά.

Διψά και ζητά.

Ψάχνει ασταμάτητα για να γεμίσει το κενό.

Απομόνωση πλήρης.

Απομάκρυνση από όλους και όλα.

Περιορισμός αυστηρός.

Εγκλεισμός ανυπόφορος.

Και η ψυχή;

Μετά από όλα αυτά;

Αδήριτη έχει την ανάγκη για επικοινωνία.

Για επαφή.

Για συνύπαρξη με ανθρώπους που αγαπά, συν-πνευματίζεται, συν-πορεύεται.

Συναισθανόμενες το βαρύ και ασήκωτο τούτο άδειασμα της ψυχής, ο Χριστιανικός Σύνδεσμος γυναικών της ενορίας μας, με τις ευλογίες του καλού Θεού, διοργανώνει τη σημερινή φιλανθρωπική εκδήλωση στην οποία και σας καλωσορίζω με ιδιαίτερη χαρά και συγκίνηση.

Πέρα από την πνευματική διάσταση της ευκαιρίας και έχοντας υπόψη διαρκώς την πρόκληση… πότε σε είδαμε πεινώντα ή διψώντα… με τις σαθρές μας δυνάμεις (και τη στήριξη του πατέρα Μιχάλη) προσπαθούμε να σταθούμε δίπλα στους ενορίτες (εκεί και όπου χρειάζεται) προσφέροντας όχι μόνο οικονομική βοήθεια αλλά και όποια άλλη στήριξη.

Φυσικά (και να μην το ξεχνάμε αυτό) χωρίς την ισχυρή δύναμη και βοήθεια του Θεού και του Αγίου Πνεύματος που είναι πανταχού παρών και τα πάντα πληρών, η προσπάθεια δεν μπορεί να ευοδωθεί. Να καρποφορήσει.

Για την παρουσία του Αγίου Πνεύματος και το ρόλο του στη ζωή μας, ευλόγησε ο Θεός να έχουμε μαζί μας τον γνωστό και αγαπητό σε όλους μας πατέρα Μαρίνο Παπαχριστοδούλου ο οποίος θα μας αναπτύξει το θέμα.

Ο πατέρας Μαρίνος έχει διακονήσει στην εκκλησία μας ως δεξιός ψάλτης και στη συνέχεια διάκονος και ιερέας.

Σήμερα είναι ο προϊστάμενος του ιερού Ναού της του Θεού Σοφίας στον Στρόβολο.

Πατέρα Μαρίνο έχετε το βήμα.